Nú í októbermánuði mun Landsbankinn kynna niðurstöður skuldalækkunar bankans fyrir viðskiptavinum sínum . Skuldalækkunin snertir nálega 60 þúsund viðskiptavini og mun skipta verulegu máli fyrir þúsundir heimila . „ Skuldalækkunin sem kynnt var til sögunnar í maí er möguleg vegna traustrar fjárhagsstöðu bankans og er ætlað að styðja við endurreisn heimila og atvinnulífs í samræmi við stefnu hans , “ segir í tilkynningu frá bankanum . Skuldalækkun bankans er þríþætt . Í fyrsta lagi fólst hún í lækkun fasteignaskulda með aðlagaðri 110% leið þar sem miðað var við fasteignamat í stað verðmats áður . Með því lækkuðu skuldir meira en áður var mögulegt og einnig var ákveðið að aðrar aðfarahæfar eignir komi almennt ekki til frádráttar . Í öðru lagi endurgreiðir Landsbankinn skilvísum viðskiptavinum 20% af þeim vöxtum sem þeir hafa greitt frá 1. janúar 2009 til 30. apríl 2011 . Endurgreiðslan kemur fyrst til lækkunar lána , en séu viðskiptavinir skuldlausir fá þeir upphæðina lagða inn á reikning . Í þriðja lagi verða skuldir umfram greiðslugetu lækkaðar , t.d. yfirdráttur , skuldabréfalán og lánsveð . Sú lækkun getur numið 8 milljónum króna hjá hjónum , en 4 milljónum króna hjá einstaklingum . „ Meginmarkmið Landsbankans á þessu árið hefur verið að hraða uppgjöri skuldamála heimilanna . Að mati forsvarsmanna bankans voru þær leiðir sem í boði voru of tafsamar og flóknar og því var öll vinna við úrvinnslu skuldamála einfölduð og henni hraðað með sjálfvirkum keyrslum úr gagnagrunnum . Þetta skilaði m.a. því að þó aðeins 2000 manns hafi sótt um 110% leið verða skuldir rúmlega 3.500 lækkaðar til samræmis við niðurstöðu leitar í gagnagrunnum bankans , “ segir að lokum í tilkynningu bankans . Allir viðskiptavinir fá sent bréf um stöðu lána sinna og þeir sem sækja um lækkun annarra skulda fá í hendur samning sem þeir þurfa að undirrita þar sem kveðið er á um hvernig greiðslu eftirstöðva skulda verður háttað .